Soveel het reeds vir Covid-19-entstof geregistreerFoto ter illustrasie. (Foto: Diana Polekhina/Unsplash) Die regering het sy Sisonke-inentingsprogram met die Johnson & Johnson-entstof (J&J) Woensdag hervat en verwag om nóg 1,1 miljoen dosisse van dié entstof eersdaags te ontvang. Aflewering vind moontlik Maandag plaas. Die land sal na verwagting dan ook meer as 300 000 dosisse van Pfizer se entstof teen Covid-19 ontvang. Dié syfers is tydens ’n voorlegging deur die departement van gesondheid in die parlement bekendgemaak. Luidens die voorlegging het meer as 533 000 Suid-Afrikaners teen Dinsdagmiddag reeds geregistreer om ingeënt te word gedurende fase 2 van die regering se inentingsprogram. Dié fase skop na verwagting middel Mei af wanneer mense ouer as 60 jaar aan die beurt kom. Tesame met die registrasies wat gedurende fase 1 ontvang is, het altesaam 1,3 miljoen Suid-Afrikaners reeds vir die Covid-19-inenting geregistreer. Die meeste registrasies kom vanuit die groter provinsies soos Gauteng, KwaZulu-Natal en die Wes-Kaap. Soveel dosisse nog op pad Luidens die voorlegging beoog die regering om Maandag 325 260 dosisse van Pfizer se entstof te ontvang. Dieselfde getal dosisse sal na verwagting op die daaropvolgende drie Maandae ontvang word en daarna sal die regering elke week 636 480 dosisse in ontvangs neem. Suid-Afrika beoog om teen die einde van die jaar na verwagting meer as 31,2 miljoen dosisse van die Johnson & Johnson-entstof en 31,3 miljoen dosisse van die Pfizer-entstof te bekom het. Die meerderheid (16 520 400) van die Pfizer-dosisse sal na verwagting in die derde kwartaal aankom, terwyl Suid-Afrika meer as 19 miljoen dosisse van die Johnson & Johnson-entstof in die vierde kwartaal sal ontvang.